15. schôdza NR SR - 9.deň - B. popoludní
Dátum: 2024-06-25
Poslanec: Kolíková, Mária (SaS)
Druh vystúpenia: Vystúpenie v rozprave

98. Vážený pán predsedajúci, vážené panie poslankyne, vážení páni poslanci, v prvom rade chcem poďakovať všetkým poslancom a poslankyniam v rámci opozície za veľmi silnú podporu a jednoznačné posolstvo, v čom máme jednoducho zajedno, že dôvody na moje odvolanie sú vymyslené a vykonštruované. Nie je dôvodom na moje odvolanie to, že by som urobila niečo v rozpore so zákonom. Dôvodom na moje odvolanie je to, že sa koalícii nepáči moja opozičná práca ako opozičnej poslankyne, a áno, ako predsedníčky kontrolného výboru Slovenskej informačnej služby. Osobitný kontrolný výbor pri Slovenskej informačnej službe je tu na to, aby kontroloval Slovenskú informačnú službu. Ak by nebol schopný a osobitne opoziční poslanci a opozičné poslankyne byť k nemu aj kritickí, ak sú presvedčení, že je k tomu dôvod, tak by si jednoducho neplnili svoju rolu. Svoju rolu, ktorú majú v demokratickej spoločnosti. Tie dôvody, ktoré tu uviedli, vlastne hovoria o tom, že si svoju prácu robím dobre, pretože keď ma chcete odvolať za to, že ak som bola presvedčená, že štatút, ktorý bol prijatý pri Slovenskej informačnej službe, a spôsob, ako sa dostal na čelo Slovenskej informačnej služby pán Gašpar, je v rozpore so zákonom, tak som využila všetky nástroje, ktoré mi ponúka právny poriadok, pretože to je moja rola a úloha, osobitne ako predsedníčky kontrolného výboru SIS. Keď som využila tieto nástroje, tak som nikde nikdy nekonala v rozpore s uznesením osobitného kontrolného výboru SIS. Nikdy nijako. A nakoniec ste to ani neuviedli, že by som tak konala. Ja som jednoducho v liste, ktorý som adresovala Generálnej prokuratúre, keďže som bola presvedčená, že teda to je ten orgán, ktorý je splnomocnený zo zákona a kompetentný preskúmať postup, ako sa dostal pán Gašpar na čelo vedenia SIS, spolu s vnútornými predpismi, tak som tam adresovala takýto podnet s celou právnou argumentáciou a doznala som v úvode tohto listu, že som poslankyňa, že sa volám Mária Kolíková, a áno, že som aj predsedníčka kontrolného výboru SIS. List som podpísala len ako Mária Kolíková. Hlavička nijakým spôsobom nekorešponduje s tým, ako vyzerá hlavička osobitného kontrolného výboru SIS. Je úplne jasné, že som v mene tohto výboru nekomunikovala s Generálnou prokuratúrou, a je to úplne zrejmé aj z jej odpovede na tento môj podnet. Z hľadiska transparentnosti tento list som dala na vedomie premiérovi, prezidentke a áno, aj Slovenskej informačnej službe, lebo som mala za to, že skutočnosti, ktoré sú... tu uvádzam, sú dôležité a vážne, a je namieste, aby všetky orgány, ktoré s tým majú čo do činenia, aby mali informáciu o všetkom, o čom sa ja domnievam, že dochádza v rozpore so zákonom, takže dôvod, že by som ja konala akýmkoľvek listom v rozpore s uznesením výboru, nie je pravdou. Dokonca ani som to neurobila spôsobom, ako to robia iní predsedovia výborov, že v mene výboru proste vybavujú listy, podnety občanov. Ja som nič také neurobila. To proste nejak nevyzerá, že by to bolo nejaká listina výboru. To je k prvému bodu. K druhému bodu. Druhý bod, je tu námietka, že som si dovolila ako predsedníčka, ktorá určuje, keď je schôdza výboru, zmeniť túto schôdzu na iný deň, samozrejme, včas, aby sa zariadili aj členovia výboru. Nijakým spôsobom som neohrozila riadny chod výboru. Nie je pravdou, že by som, že by som niečo nesplnila ako predsedníčka, to tu nakoniec ani nebolo konštatované, ani namietané. Ale áno, je pravdou, že keď som zistila, že je tu kolízia medzi schôdzou osobitného kontrolného výboru SIS a iným výborom, a to konkrétne ústavnoprávnym výborom, bolo to tak, myslím, raz alebo dvakrát, zmenila som termín tejto schôdze, aby nielen ja ako predsedníčka kontrolného výboru, ale aj iní poslanci alebo poslankyne, ktorí sa chcú zúčastniť tohto výboru či iných výborov, keďže v tom istom čase zasadali, aby sa ich mohli zúčastniť, lebo na to majú právo ako poslanci, a ja mám právo ako poslankyňa. Ja som jednoducho koordináciou len umožnila, aby boli všetky práva, ktoré má poslanec, riadne naplnené. A osobitne je pravdou, že chcela som byť na ústavnoprávnom výbore, ktorý prejednával odvolávanie členov Súdnej rady, ktoré je neopakovateľné a ktoré je osobitnou kompetenciou nakoniec Národnej rady týchto ľudí odvolať. A jediný priestor, kde boli vypočutí, bol tento ústavnoprávny výbor a áno, aj ja som sa chcela k tomu vyjadriť aj ako bývalá ministerka spravodlivosti a bolo jednoznačne náležité, aby som tam bola. Takže, naopak, si myslím, že som urobila všetko pre to, aby som si riadne plnila svoje povinnosti ako poslankyňa, ako opozičná poslankyňa, ako bývalá ministerka spravodlivosti, lebo ja som mohla ušetriť svoj čas a byť len na kontrolnom výbore SIS, ale nie, ja som bola aj na ústavnoprávnom výbore a skoordinovala som schôdzu osobitného kontrolného výboru SIS tak, aby sa mohla uskutočniť aj táto schôdza so všetkým, čo tam náleží. Tak, prosím vás, toto mi je vyčítané? To je potom ako základné nepochopenie práce opozície. Ak mi je vyčítané to, že umožňujem poslancom sa zúčastniť všetkých schôdzí výboru, pri ktorých je dôležité, že chcú byť, a prepáčte, dovolila som si ho skoordinovať aj tak, aby som tam mohla byť aj ja prítomná ako bývalá ministerka spravodlivosti. A to, samozrejme, neuvádzate, že koľkokrát ste obštruovali ako koalícia tento výbor, ktorý sa vôbec nemohol uskutočniť, lebo sa vám nepáčil program. Posledný bod, že moja kritika je moja propaganda. Ako prepáčte, ale opoziční poslanci nemôžu kritizovať, čo robí koalícia? A keď ju kritizujú, tak to je ich propagácia? Tak to je naozaj vážne nepochopenie role opozičného politika, poslanca, predsedníčky kontrolného výboru SIS v demokratickej spoločnosti. Vážne nepochopenie! Tie dôvody, ktoré sú tu vymyslené, že som mala niekoho identitu prezradiť, a ja sa ako divím, že to tu vôbec uvádzate, pretože celý tento dôvod je vymyslený, a veľmi dobre viete, že som neuviedla celé meno. Je pravdou, že som raz, áno, verejne uviedla časť mena, ktorá už bola predtým verejne známa, dokonca visí doteraz na webstránke aj úradu vlády. Uviedol to aj bývalý premiér, to znamená, určite to nie je identita, ktorú ja by som prezradila. Proste to vôbec nie je pravda a viete to veľmi dobre, preto to určite, asi aj preto nie je tuto ako písomný dôvod. Proste to je smiešne, že vôbec to tu skúšate. Jednoducho tu týmto mojím návrhom na odvolanie, ja, ja to neviem inak vnímať ako pomstu za proste moju prácu. A vnímam to vlastne ako ocenenie mojej práce. Takže áno, to že ste dali môj návrh na odvolanie s takýmito dôvodmi, vnímam ako ocenenie mojej práce ako opozičnej poslankyne na Slovensku. Tak to vnímam. A chcem osobitne oceniť opätovne ešte raz aj vyjadrenie podpory, aj argumentácie z opozičného tábora poslaneckých klubov, lebo jednoznačne máme tu zhodu. Cítim ich oporu a podporu, a preto boj za spravodlivosť a demokraciu nie je stratený. Ďakujem veľmi pekne. (Potlesk.) Ako na záver možno by som len povedala ešte, že osobitný kontrolný výbor vôbec, tento aj iné, ak tam nebude mať priestor opozícia, nedávajú žiadny zmysel. Je vôbec otázkou, či je namieste, aby väčšina týchto výborov patrila koalícii, lebo potom, samozrejme, ak je presvedčená opozícia, že niečo sa deje v rozpore so zákonom, nemá žiadny priestor, aby v rámci demokracie využila tie páky, ktoré vlastne daný kontrolný výbor má. A preto, ak ma odvoláte, popriete rolu opozície v parlamente a pri kontrole bezpečnostných zložiek v rámci jednotlivých kontrolných výborov. Toto popriete. A moje porovnávanie s prípadom bývalého poslanca Kotlebu je tak nemiestne, ja veľmi pekne ďakujem pánovi poslancovi Grendelovi, ktorý niekoľkokrát upozornil, že k tomu sa vyjadrovať, vnímam v niečom, že by bolo z mojej strany viac ako len povedať, že absolútne nie je namieste, považujem za úplne dostatočné. A v niečom to vnímam ako absolútne nepochopenie. Používať tento príklad, ako aj používať, prepáčte, trestne stíhanú osobu Bombica, za osobu, ktorá by mala byť podľa vás famózna, podľa niektorých vašich predstaviteľov, tých všetkých výrokov, ktoré táto osoba má, by ste jednoducho mali odsúdiť všetky tieto výroky a zamedziť akýmkoľvek vašim kontaktom s ním. Ale keďže tak nečiníte, tak možno je potom pochopiteľné, že prichádzate s takýmto návrhom. Ďakujem. (Potlesk.)